Station to Station
Station to Station — ინგლისელი მუსიკოს დეივიდ ბოუის მეათე სტუდიური ალბომი. გამოვიდა 1976 წელს, ლეიბლზე RCA Records. ითვლება მუსიკოსის ერთ-ერთ მნიშვნელოვან ნამუშევრად. ამ ალბომით შეიქმნა პერსონაჟი „გამხდარი თეთრი ჰერცოგი“. ალბომი ჩაწერილი იქნა მას შემდეგ, რაც დასრულდა ნიკოლას რეგის ფილმის „ადამიანი, რომელიც დედამიწაზე ჩამოვარდა“ გადაღებები, რომელშიც ბოუიც მონაწილეობდა. ალბომის გარეკანზე გამოტანილია კადრი ამ ფილმიდან. გადაღებების დროს ბოუი აქტიურად იყენებდა ნარკოტიკებს, განსაკუთრებით კოკაინს და თითქმის არაფერი ახსოვს მის წარმოებაზე. მუსიკალურად Station to Station გარდამავალი ნამუშევარია, რომელშიც ფანკის და სოულის ელემენტებია გამოყენებული, ისევე, როგორც Young Americans-ში, წინა ალბომში. თუმცა, ამჯერად მეტი ყურადღება იქნა გადატანილი სინთეზატორებსა და მოტორიკულ რიტმებზე, რომლებიც გერმანული ელექტრონული მუსიკის შთაგონებით იქნა შემუშავებული (Neu!, Kraftwerk). ამ ტენდენციის კულმინაციას ადგილი ჰქონდა ალბომების სერიაში, რომელსაც ბერლინურ ტრილოგიას უწოდებენ. იგი ჩაწერილი იქნა ბრაიან ინოს პროდოუსერობით, 1977-1979 წლებში. ბოუი თავად აღნიშნავდა, რომ Station to Station იყო „ჩემი ევროპაში დაბრუნების გამართლება“. ალბომის ტექსტებში არეკლილია მისი ინტერესები ფრიდრიხ ნიცშეს და ალისტერ კროულის შემოქმედებით, მითოლოგიისა და რელიგიის თემებით. ფანკისა და კრაუტროკის, რომანტიკული ბალადების და ოკულტიზმის აღრევით, Station to Station აღწერილია, როგორც „მოულოდნელად ბოუის ერთ-ერთი ყველაზე ხელმისაწვდომი ალბომი და ამავე დროს ყველაზე მიუწვდომელიც.“ ახლდა რა სინგლი „Golden Years“, ალბომმა წარმატება იქონია ბრიტანეთისა და აშშ-ის ჩარტების საუკეთესო ხუთეულებში. 2003 წელს იგი Rolling Stone-ის „ყველა დროის 500 საუკეთესო ალბომის“ სიაში 323-ე ადგილს იკავებდა.